На основу члана 37. Статута града Ниша (''Службени лист Града Ниша'', број 88/08, 143/2016 и 18/2019) и члана 14. Одлуке о оснивању Регионалног центра за професионални развој запослених у образовању (''Службени лист Града Ниша'', број 66/2003, 40/2004, 5/2005, 94/2010 и 138/2017),

 Скупштина Града Ниша на седници од \_\_\_\_\_\_\_\_\_\_ године, донела је

**Р Е Ш Е Њ Е**

  **I ДАЈЕ СЕ САГЛАСНОСТ** на Програм рада за 2021. годину Регионалног центра за професионални развој запослених у образовању број 144, који је донео Управни одбор Установе на седници одржаној 26.02.2021. године.

 II Програм рада за 2021. годину Регионалног центра за професионални развој запослених у образовању реализоваће се у складу са финансијским планом ове Установе за 2021. годину.

 III Решење доставити Регионалном центру за професионални развој запослених у образовању, Градској управи за друштвене делатности и Градској управи за финансије.

Број:\_\_\_\_\_\_\_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_ 2021. год.

**СКУПШТИНА ГРАДА НИША**

 **Председник**

 **Бобан Џунић**

***О б р а з л о ж е њ е***

 Статутом Града Ниша, у члану 37. став 1. тачка 20. је прописано да Скупштина Града разматра извештај о раду и даје сагласност на програм рада корисника буџета.

Управни одбор Регионалног центра за професионални развој запослених у образовању је у складу са чланом 14. Одлуке о оснивању Регионалног центра за професионални развој запослених у образовању донео Програм рада за 2021. годину, број 144 од 26.02.2021.године.

 Програмом рада планирани су послови и активности у оквиру делатности за које је Установа основана. У Програму су дати општи подаци о оснивању Установе, делатности, структури, ресурсима, као и план активности по организационим јединицама.

Послови у Регионалном центру се обављају кроз рад следећих организационих јединица:

1. Професионални развој
* Стручно усавршавање запослених у образовању на акредитованим обукама и стручним скуповима,
* Организовање осталих облика стручног усавршавања за наставнике
* Рад Научног клуба,
* Парк знања и подршка развоју деце и омладине,
* Професионални развој запослених у јавној управи,

2. Aдминистрација и рачуноводство

3. ИКТ, рецепција, смештај и исхрана.

Установа тренутно има 12 запослених на неодређено време, чиме се не премашује број запослених предвиђен Одлуком о максималном броју запослених на неодређено време у систему јавног сектора Града Ниша за 2017.годину („Службени лист Града Ниша, бр. 106/2017,18/2018 и 65/2018), којом је за ову Установу прописан максималан број од 16 запослених радника.

Делатност Регионалног центра за професионални развој запослених у образовању се одвија у згради у улици Париске комуне бб која поседује:

* 4 учионице,
* Рачунарску учионицу са 16 умрежених рачунара,
* Салу са 150 места,
* Ресурс центар (библиотека),
* Трпезарију,
* Кухињу и две чајне кухиње,
* 13 двокреветних и 4 једнокреветне собе,
* Канцеларије запослених (6),
* Рецепцију,
* Остале помоћне просторије

 **Организациона јединица за професионални развој** је јединица у Регионалном центру чија је делатност усмерена на рад који је у служби професионалног развоја запослених у образовању, за коју намену је Регионални центар и основан.

У организационој јединици за професионални развој у 2021. години планирају се стручно усавршавање запослених у образовању, организација и реализација семинара уз претходно испитивање потреба за стручним усавршавањем, припремање понуде семинара, организовање образовних активности у оквиру Научног клуба и Парка знања, организовање различитих културних активности и манифестација за децу и младе, саветодавни рад са школама/установама и појединцима у области професионалног развоја, праћење позива донатора и други послови везани за остваривање основне делатности Установе.

Стручно усавршавање запослених у образовању одвијаће се у складу са Законом о основама система васпитања и образовања Републике Србије, Правилником о сталном стручном усавршавању и стицању звања наставника, васпитача и стручних сарадника кроз организацију семинара акредитованих од стране Министарства просвете, науке и технолошког развоја, објављених у Каталогу програма стручног усавршавања запослених у образовању за школску 2018/2019/2020/2021 годину, а у складу са листом приоритетних програма које је прописао Министар просвете, науке и технолошког развоја.

У зависности од епидемиолошке ситуације Регионални центар ће акредитоване програме понудити запосленима у школама и предшколским установама на основу анализе исказаних потреба наставника, васпитача и стручних сарадника и на основу достављених планова стручног усавршавања школа/предшколских установа.

Због немогућности долазака већег броја корисника у просторије Регионалног центра план је да се већи део активности пресели у online формат. Такође се планира реализација семинара у дворишту Регионалног центра, за до 30 учесника у Учионици на отвореном/Парку знања.

 Центар планира да организује и остале облике стручног усавршавања - стручне састанке актива на нивоу града (14 актива ради у Центру), и заједно са њима ће се организовати различите активности и манифестације за ученике и децу Града Ниша.

Установа планира да организује и акредитоване стручне скупове (конференције, конгресе, трибине, летње/зимске школе, стручна и студијска путовања, пројекте мобилности).

У току године организоваће се састанци за потребе информисања наставника и директора школа/предшколских установа о актуелностима из области образовања на којима ће известиоци бити експерти.

 Регионални центар планира да своје активности намењене школама, предшколским установама и домовима ученика оствари и кроз рад Научног клуба и рад у Парку знања тј. Учионици на отвореном.

У складу са Стратегијом научног и технолошког развоја Републике Србије за период од 2016. до 2020. године – Истраживања за иновације („Сл.гласник РС“ бр.25/2016) која је ради децентрализације промоције науке и развоја иновативног друштва знања предвидела отварање научних клубова у градовима Србије, Регионални центар Ниш je 13.04.2016.године потписао Меморандум о сарадњи са Центром за промоцију науке из Београда. Потписник Меморандума је и Град Ниш. Потписнице Меморандума су се обавезале да ће подстицати и подржавати развој Научног клуба као места сусрета деце, ученика, студената, наставника и грађана са науком и технологијом и омогућити талентованим ученицима прилике за упознавање са иновативним приступима учењу и овладавање научном методологијом.

По Јавном позиву Центра за промоцију науке за 2020. годину Научном клубу су одобрена два пројекта

Новина у раду Научног клуба је финансирање активности на годишњем нивоу од стране Центра за промоцију науке, и то за десет пројеката за наставнике и ученике, чија је реализација предвиђена у периоду до септембра 2021.г.

 Регионални центар је код Министарства за државну управу и локалну самоуправу Републике Србије добио сагласност за јавно признатог организатора обука за запослене у државној управи и локалној самоуправи, што је основа за наставак сарадње са националном академијом за јавну управу и у 2021. години.

Регионални центар ће у току 2021. године наставити сарадњу са регионалним центрима и центрима за стручно усавршавање којих у Србији има 13 (Чачак, Ужице, Шабац, Лесковац, Крушевац, Кикинда, Кањижа, Смедерево, Књажевац, Нови Пазар, Крагујевац, Сомбор и Ниш), који чине Мрежу регионалних центара за професионални развој запослених у образовању и центара за стручно усавршавање Србије.

**Организациона јединица за администрацију и рачуноводство** ће у 2021. години обављати финансијско-рачуноводствене, правне и административне послове.

 Програм рада Установе Регионални центар за професионални развој запослених у образовању за 2021. годину, реализоваће се у складу са Финансијским планом за 2021. годину.

**Организациона јединица ИКТ, рецепција, смештај и исхрана** ће у 2021. години пружати информатичко технолошку подршку у организацији тренинга, семинара, трибина, стручних скупова и свих других догађаја и обављати послове везане за реализацију допунских делатности Установе и коришћења ресурса Установе.

Центар нема производњу хране, већ ради по принципу кетеринга, а број запослених је у оквирима стандарда за хотелско пословање у односу на материјалне ресурсе.

Имајући у виду да је Програм сачињен у складу са законом, прописима Града и циљевима оснивања Установе, предлаже се доношење решења о давању сагласности на Програм рада Регионалног центра за професионални развој запослених за 2021. годину.

 Вршилац дужности заменика начелника

 Градске управе за друштвене делатности

 Миљан Ћирковић